Gesprekke oor afleggings by MultiChoice beginDie televisiediensverskaffer MultiChoice Suid-Afrika het amptelik sy werknemers in die maatskappy se kliëntediens- en instapsentrums in kennis gestel dat hy met ŉ konsultasieproses begin as deel van “strategiese herbelyning van die kliëntediensleweringsmodel”. Die maatskappy sê in ŉ verklaring hy het gister reeds die eerste ronde gesprekke met belanghebbendes afgehandel. Volgens MultiChoice is hy bemoedig deur die feit dat al die rolspelers, onder wie verteenwoordigers van die Communications Workers’ Union (CWU), Media Workers’ Association of South Africa (Mwasa), Information Communication Technology Union (Ictu), asook MultiChoice se Work Place Forum (WPF), die gesprek bygewoon het. “Ons respekteer die gesindheid wat na vore gekom het in die vergadering, ŉ gees van oop gesprekke en eerlikheid. As verantwoordelike werkgewer het ons empatie met die lot van die werknemers met wie daar beraadslaag word as deel van die voorgestelde herstruktureringsproses. Ons voel bemoedig dat die betrokke vakbonde ons sienings oor die welstand van ons werknemers deel terwyl ons hierdie baie moeilike proses moet deurgaan,” het Joe Heshu, MultiChoice se groephoof vir korporatiewe sake, gesê. Hy sê MultiChoice sal teen Maandag op die voorlopige terugvoer reageer wat hy by gister se vergadering van die werknemerverteenwoordigers ontvang het. “Die maatskappy sien uit na verdere gesprekke met vakbonde en die WPF en sal voortgaan om die nodige omsigtigheid aan die dag te lê om te verseker dat daar presies aan die vereistes en voorskrifte van die Wet op Arbeidsverhoudinge voldoen word.”